একটি চিংড়ি প্রক্রিয়াকরণ কারখানা থেকে গ্যাস লিক হয়ে শনিবার আতঙ্ক ছড়াল গড়িয়ার পঞ্চসায়র এলাকায়। ঘটনায় অসুস্থ হয়েছেন ওই কারখানায় কর্মরত বেশ কয়েকজন কর্মী। তাঁদের স্থানীয় একটি বেসরকারি হাসপাতালে ভর্তি করানো হয়েছে। তবে স্থানীয় বাসিন্দাদের কেউ অসুস্থ হননি।
স্থানীয় সূত্রের খবর, এদিন রাত ৮টা ১০ মিনিট নাগাদ ওই কারখানা থেকে আচমকাই অ্যামোনিয়া গ্যাস লিক করতে শুরু করে। ঝাঁঝাল গন্ধ ছড়িয়ে পড়তেই আতঙ্কিত হয়ে পড়েন কারখানার কর্মীরা। গন্ধ পেয়ে স্থানীয় বাসিন্দাদের একাংশ ওই কারখানায় গিয়ে দেখেন, একটি পাইপলাইনের দু’টি ভাল্‌ভ থেকে গ্যাস বেরোচ্ছে। তীব্র গন্ধে প্রায় সংজ্ঞাহীন হয়ে পড়েছেন কর্মীদের অনেকেই। স্থানীয় একটি ক্লাবের সদস্যেরা কোনওমতে ওই কর্মীদের সেখান থেকে বার করেন। তাঁদের হাসপাতালে নিয়ে যাওয়ার ব্যবস্থাও করেন। এরই মধ্যে আতঙ্ক ছড়িয়ে পড়ে এলাকায়। বাসিন্দাদের অনেককেই এলাকা ছেড়ে যেতে দেখা যায়। তাঁদেরই কেউ কেউ পুলিশকে ফোন করে ঘটনাটি জানান। খবর দেওয়া হয় দমকল এবং বিপর্যয় মোকাবিলা দফতরে। কিছুক্ষণের মধ্যেই ঘটনাস্থলে পৌঁছে যান দমকল ও বিপর্যয় মোকাবিলা দফতরের কর্মীরা। তিন ঘণ্টার চেষ্টায় ক্ষতিগ্রস্ত ভাল্‌ভ দু’টি সিল করে পরিস্থিতি নিয়ন্ত্রণে আনেন।
স্থানীয়দের দাবি, ঘটনায় অসুস্থ হয়েছেন ওই কারখানার মোট ৩৭ জন কর্মী। তবে পুলিশ সূত্রের খবর, অসুস্থ হয়েছেন মোট ৩১ জন। তাঁদের একজন পুরুষ। বাকি সকলেই মহিলা। এলাকার বাসিন্দা লক্ষ্মণ মণ্ডল বলেন, ‘‘এদিন সন্ধ্যায় হঠাৎই তীব্র কটু গন্ধ নাকে আসে। গন্ধের উৎস প্রথমে বুঝতে পারিনি। পরে ধরতে পেরে কারখানায় যাই।’’ আরেক বাসিন্দা রতন সমাজপতি বলেন, ‘‘প্রচণ্ড ঝাঁঝাল গন্ধে নিঃশ্বাস বন্ধ হয়ে আসছিল। কারখানার কর্মীদের অনেকেই প্রায় সংজ্ঞাহীন হয়ে পড়েছিলেন। আমরা তাঁদের কোনওমতে বার করে হাসপাতালে ভর্তি করি। দমকলেও ফোন করা হয়।’’
দমকলের এক আধিকারিক এই ঘটনার পরে বলেন, ‘‘অ্যামোনিয়া গ্যাস প্রকৃতিগতভাবে অত্যন্ত ঝাঁঝাল। এই কারখানায় ওই গ্যাস পর্যাপ্ত পরিমাণে ব্যবহার করা হয়। কারখানার দু’টি ভাল্‌ভ লিক করেই এই বিপত্তি।’’ তাঁর কথায়, ‘‘বরফ জমিয়ে ক্ষতিগ্রস্ত ভাল্‌ভ দু’টি বন্ধ করে দেওয়া হয়েছে। কারখানার অন্য ভাল্‌ভগুলোও বন্ধ করা হয়েছে।’’ যে হাসপাতালে গ্যাস লিকে অসুস্থদের ভর্তি করানো হয়েছে, সেখানকার এক চিকিৎসক বলেন, ‘‘অসুস্থদের চিকিৎসা চলছে। তাঁদের মধ্যে পাঁচজনের অবস্থা কিছুটা গুরুতর।’’